Okresná prokuratúra Brezno 
Boženy Němcovej 3, 977 31 Brezno 	

Sp. zn. : 1 Pv 77/15/6603	Brezno, 23.6.2015
EEČ : 2-46-57-2015

U Z N E S E N I E

Trestná vec:	obvinený XXXXX 
Zločin:	Porušovanie domovej slobody podľa § 194 odsek 1, odsek 3 písmeno a Trestného zákona číslo 300/2005 Zbierky zákonov v znení zákona číslo 1/2014 Zbierky zákonov a iné trestné činy

Rozhodol: 	prokurátorka Okresnej prokuratúry Brezno
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	v dobe od 15.45 h dňa 06.02.2015 do 17.00 h dňa 06.02.2015 v XXXXX, na ul. Mlynská, preliezol cez plot a následne vošiel na súvisle oplotený dvor za rodinným domom č. 287/0, ktorého majiteľkou je XXXXX,  ktorú poznal a vedel, že je to osoba staršia ako 70 rokov, následne prešiel k rodinnému domu, vošiel do otvorenej chodby, otvoril si zatvorené ale neuzamknuté dvere do kuchyne, vošiel do jej vnútorných priestorov, odkiaľ zobral mobilný telefón zn. Sony Ericsson presne nezisteného typu so SIM kartou od spoločnosti O2, okuliare, lampáš, 2,5 kg zajačieho mäsa, 2 kg bravčového mäsa, bravčovú údenú klobásu, instantnú kávu Nescafé a zrnkovú kávu Štandart, čím spôsobil XXXXX škodu vo výške 65,-€,

lebo trestné stíhanie je neprípustné, proti tomu, kto zomrel alebo bol vyhlásený za mŕtveho

Odôvodnenie:
	Vyšetrovateľ OKP ORPZ XXXXX uznesením č. ORP-46/VYS-BR-2015 zo dňa  09. 02. 2015 podľa § 199 ods. 1 Tr. por. začal trestné stíhanie a súčasne podľa § 206 ods. 1 Tr. por. vzniesol obvinenie XXXXX za prečin krádeže podľa § 212 ods. 2 písm. a/ Tr. zák. a zločin porušovania domovej slobody podľa § 194 ods. 1, ods. 3 písm. a/ Tr. zák., na tom skutkovom základe, ako je to uvedené vo výrokovej časti predmetného uznesenia. 

	Vyšetrovateľ PZ predložil dňa 12.06.2015 tunajšej prokuratúre vyšetrovací spis spolu s návrhom  na zastavenie trestného stíhania v tejto veci podľa § 215 ods. 1 písm. d/ Tr. por. s poukazom na § 9 ods. 1 písm. d/ Tr. por. 

	Preskúmaním na vec sa vzťahujúceho spisového materiálu som dospela k záveru, že predložený návrh vyšetrovateľa je dôvodný.

	Z dôkazov zabezpečených vyšetrovateľom v prípravnom konaní, najmä z trestného oznámenia poškodenej XXXXX, jej výsluchu ako aj výpovede obvineného a svedka XXXXX ako aj listinných dôkazov vyplynulo, že XXXXX sa dopustil skutku, pre ktorý mu bolo vznesené obvinenie a ktorý bol kvalifikovaný ako prečin krádeže podľa § 212 ods. 2 písm. a/ Tr. zák. a zločin porušovania domovej slobody podľa § 194 ods. 1, ods. 3 písm. a/ Tr. zák. 

	V priebehu prípravného konania však došlo k úmrtiu obvineného XXXXX, čo vyplýva zo zabezpečených listín,  a to najmä úmrtného listu, podľa ktorého obvinený XXXXX zomrel dňa 20.03.2015.

	Podľa § 215 ods. 1 písm. d/ Tr. por. prokurátor zastaví trestné stíhanie, ak je trestné stíhanie neprípustné podľa § 9 Tr. por. 

	Podľa § 9 ods. 1 písm. d/ Tr. por. trestné stíhanie nemožno začať a ak už bolo začaté, nemožno v ňom pokračovať a musí byť zastavené proti tomu, kto zomrel alebo bol vyhlásený za mŕtveho.  

	Vzhľadom na uvedené skutočnosti som rozhodla tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Martina Kellerová
prokurátorka